DA Den Europæiske Unions Tidende CE 65/9

(2004/C 65 E/009)

SKRIFTLIG FORESPØRGSEL E-3459/02

af Christopher Heaton-Harris (PPE-DE) til Kommissionen

(6. december 2002)

Om: Religionsfrihed i Ungarn

Ungarn, som står lige for at indtræde i EU, opretholder en 15 år gammel tradition for religiøs apartheid og overtrædelse af menneskerettighederne.

Den foregående ungarske regering indførte lov LXXIV, 2001 (PA 153). Denne lov medfører en radikal ændring af, hvorledes skatteydernes støtte til religiøse institutioner fastlægges. Den erstatter skatteborgernes udførlige årlige selvangivelse med dobbelttydige statistikker, der hidrører fra en nylig folketælling vedrørende borgernes trosretning ved fødselen.

Denne lov er uretfærdig og forfatningsstridig, og har til formål at begunstige nogle få veletablerede religioner på bekostning af andre trosretninger.

Vil Kommissionen, på baggrund af EU's principper med hensyn til respekt og tolerance, kraftigt opfordre den ungarske regering til at ophæve denne lov, og gøre dette til en betingelse for tiltrædelse af EU.

Samlet svar

afgivet på Kommissionens vegne af Günter Verheugen

på skriftlige forespørgsler E-3416/02 og E-3459/02

(21. januar 2003)

Trosfrihed og adskillelse af stat og religion er garanteret i Ungarns forfatning (1). Ungarn har i dag i alt 104 officielt anerkendte trosretninger.

Statens finansielle støtte til trosretninger er reguleret ved lov af 1997 om finansiering af trosretningernes religiøse og offentlige virksomhed. I henhold til denne tildeler den ungarske stat mindst 0,8 % af skatteprovenuet til trosretningerne. Skatteydere kan i selvangivelsen anføre hvilken trosretning de ønsker skal modtage 1 % af deres indkomstskat. Om nødvendigt stiller staten yderligere midler til rådighed for at nå op på mindst 0,8 % af indtægterne fra indkomstbeskatningen; som fordelingsnøgle mellem de forskellige trosretninger anvendes her de procentsatser der kan udledes af selvangivelserne.

Ud over statsstøtten har trosretningerne siden 1. januar 2001 kunnet modtage fradragsberettigede gaver fra fysiske og juridiske personer; de meget strenge krav hertil er fastsat i en lov som blev vedtaget i 2000 (2). Hvert år offentliggøres der i Ungarns statstidene en liste over, hvilke trosretninger der opfylder disse krav.

Den afgåede regering besluttede i november 2001 at ændre støttevilkårene. Med henblik herpå forelagde den en almen finansieringslov til vedtagelse i parlamentet; artikel 153 i denne indebar at fordelingen mellem trosretningerne ville blive ændret i januar 2003. Den nye finansieringsordning byggede på resultaterne af 2001-folketællingen, hvori der for første gang — som anbefalet af både De Forenede Nationers økonomiske og sociale udvalg og Eurostat med henblik på den forestående verdensomspændende folketælling — indgik et spørgsmål om religiøst tilhørsforhold.

Spørgsmålet om religiøst tilhørsforhold i 2001-folketællingen var så vidt vides uspecificeret, dvs. der var ingen liste af trosretninger at vælge mellem, og det var op til den adspurgte selv at anføre navnet på trosretningen; det var ikke obligatorisk at besvare spørgsmålet.

Spørgsmålet blev imidlertid besvaret af omkring 9 mio.; heraf anførte 7,6 mio. at de tilhørte en af omkring 260 forskellige trosretninger. Tallene bekræftede stort set de tidligere skøn.

For at undgå enhver form for misforståelse besluttede regeringen imidlertid at videreføre finansieringsordningen af 1997, idet man annullerede den artikel 153 som var blevet vedtaget i 2001. Kommissionen hilser med tilfredshed denne ændring, som træder i kraft i januar 2003 efter det ungarske parlaments afstemning i december 2002.

(1) Se forfatningens artikel 60:

1. I republikken Ungarn har enhver frihed til at tænke, frihed til at følge sin samvittighed og trosfrihed.

2. Denne frihed omfatter retten til frit at vælge eller acceptere en religion eller trosretning, og til frit, offentligt eller privat, at tilkendegive — eller nægte at tilkendegive — udøve og forkynde en sådan religion eller trosretning ved religiøse handlinger eller ceremonier eller på anden måde, det være sig som enkeltperson eller i gruppe.

3. Religion og stat er separeret i republikken Ungarn.

4. Der kræves et flertal på to tredjedel af de tilstedeværende medlemmer af parlamentet for at vedtage love om tros- og religionsfrihed.

(2) Lov nr. CXXXIII af 2000. Der er tre muligheder: trosretningen skal enten:

i) have modtaget mindst 1 % af indtægterne fra den af skatteyderne finansierede 1 % -støtteordning,

ii) have været tilstede i Ungarn i mindst 100 år, eller